Ruqayyah binti Muhammad

Ruqayyah bint Muhammad (Arab: رُقيّة بنت محمد‎) panèka pottrana nabi Islam Muhammad bân rajina Khadijah bint Khuwailid, pottra sè palèng towa nomer ḍuwâ' sa'amponna Zainab. Kunyahna panèka Ummu Abdillah, bân laqab/ghellarra panèka Dzat al-Hijratain, bhâbhâr sabellunna Muhammad kanabiyân ra-kèra 7 taon, saterrossa èpon maso' Islam, bân hijrah ka Habasyah bân Madina, salèrana sèḍha è arè Perrang Badr è taon 2 H è bâkto asareng lakèna Utsman bin Affan è omor 12 taon. Saterrossa, è taon 4 H tarètanna, Ummu Kultsum binti Muhammad akabin sareng Utsman bin Affan saènggha Utsman èparèngè ghellar Dzun-Nurain (sè ngaghungè ḍuwâ' dhâmar).

## Biografi
Ruqayyah bhâbhâr è Mekka è taon 20 Sabellunna hijriyâ otabâ taon 603 sabellunna kanabiyân Muhammad ra-kèra 7 taon, è bâkto ka’ḍinto Nabi Muhammad ampon aomor 33 taon. Ruqayyah akabin sareng sapopona Utbah bin Abu Lahab è bâkto ghi’ ta’ aomor 10 taon. È bâkto kanabiyân Muhammad, Ruqayyah maso' aghâma Islam tapè rakana pagghun è agamana. È bâkto sorat al-Masad èpamangghi sè aghânḍhu' cela'an ghâbây Abu Lahab bân rajina, Abu Lahab maksa pottrana Utbah ka'angghuy apèsa sareng Ruqayyah bân Utbah ghi' ta' nyeddhing sakalè. Saterrossa Utsman bin Affan akabin sareng Ruqayyah è Mekka, bân lajhu hijrah asareng rajina ka Habasyah, pas lahir sèttong pottra sè asmana Abdullah, maka ḍâri ka’ḍinto ekabin sareng Ummu Abdullah. È bâkto aomor 6 taon, Abdullah sèdhâ è taon ke-4 hijriya karana sakè’.

## Kaoḍi'ân
Ruqayyah, pottrè kapèng ḍuwâ'na Muhammad sareng Khadijah Al-Kubra. Ta’ abit saellana Ruqayyah, bhâbhâr Ummu Kultsum, sè pagghun asareng Ruqayyah saellana Zaynab akabin. È bâkto tarètan binè’ sè kaḍuwa la rajâ, Abu Lahab, pamanna, alamaraghi pottra ḍuwâ'na bang-sebang ka'angghuy Ruqayyah bân Ummu Kultsum è bâkto sabellunna kanabiyân. Khadijah ta' senneng ka parkawinan kasebbhut polana arassa ta' nyaman kalabân Ummu Jamil binti Harb bin Umayyah bin Abd Shams, binèna Abdul Uzza (Abu Lahab). Babine’ jârèya kerras atèna, bân tajhem jhilâna. salaèn jârèya, èpon nojjhuwaghi kalakowan sè ta' pantes sè èlang ḍâri katenangan bân hekmat sè èkarep dâri bhâbinè' sè kasohor akadhi abâ'na,  ta' aghâdhuwi sèpat moljâ sè umum binèna orèng Quraysh. Ana’ binè’na Khadijah sè ḍuwâ’ tantona ta’ anḍi’ kakowadhân alabân orèng binè’ akadhi Ummu Jamil, karana kaḍuwâ’na ghi’ ta’ aomor. Manabi Khadijah aghâdhuwi kakobâsa'an è ḍâlem parkara panèka, maka bhâkal nyegghâ parkawinan. Namong, manabi èbhu nolak, èbhu tako' èkabâsa'aghi ḍâri kalowargana Hashim bân ngadheppè sangka'an rèng-orèng sè nyoba' mèsa Muhammad sareng kalowargana ḍâri tan-tarètanna.

Dhâddhi, ahèrra parkawinan èlampa'aghi kalabân tennang bân kalabân kabâtèran. Ruqayyah araka Utbah bin Abdul Uzza bin Abdul Muttalib Hasyimi, bân alè'na sè ghi' ngoḍâ Ummu Kultsum araka alè’na Utbah, sè asmana Haibah. Muhammad aḍu’a nyo’on bherkat ḍâ’ ana’ binè’na sè kaḍuwâ’. Saterrossa kaḍuwâ'na èpassra'aghi è ḍâlem pangaoban bân pangaratos Allah. Saellana jârèya, nabi Muhammad abâli ḍâ’ lalakonna sè sibuk, èngghi panèka ibâḍâ tor renungan. 

È bâkto nabi Muhammad èpadhâddi Nabi, Abu Lahab dhâddhi mosona sè palèng bângal, nyuro orèng-orèng Mekka ka'angghuy alabân ka salèrana kanjeng nabi. Toron ayat sè negur tèngka ghulina Abu Lahab ban rajina, Ummu Jamil. Abu Lahab marènta’agi pottrana, Utbah, ka'angguy anellak Ruqayyah. Lajhu Utsman bin Affan pas araji Ruqayyah è Mekka, ngèbâ kabhunga'an karana Utsman ka’ḍinto orèng Islam sè tegghes imanna.

Ruqayyah sareng rakana hijra ka Habsyah kalabân sajumbla orèng Islam laènna, bân bâkto ḍâpa' narèma lalakon sè beccè' ḍâri Rato Habsyah. Saterrossa bâḍâ orèng sè akabhâr jhâ' kabâḍâ'ân è Mekka ampon tennang akhèrra orèng sè hijra abâli ka Mekka. Namong, è bâkto abâli ka Mekka, rèng-orèng ka'ḍinto nemmo kabadha'an sè bhidhâ. Ruqayyah lajhu palèman ka romana, kerrong ka orèng towana. Namong, kasossa’anna Ruqayyah ta’ marè è ka’ḍissa’. Pottrana sè kaḍuwâ', Abdullah, sḍhâ è bâkto ghi’ aomor ḍutaon. Saterrossa, rèng-orèng ka’ḍinto hijrah ka Madinah, è Madina Ruqayyah songkan è bâkto Perrang Badar. Salèrana sèdhâ è bulân Ramadhan è taon kaḍuwâ' hijriyah, è bâkto Nabi Muhammad ghi' bâḍâ è mèdan perrang.

È bâkto kabhâr kamennanganna Perrang Badar bân sèdhâna Ruqayyah ḍâpa’ ka Rasulullah, lajhu aḍhâbu jhâ’ Ruqayyah ampon noro’ rèng-orèng sè ampon sèdhâ. Teppa’na mayyiddhâ èbhendem, Umar terro nyeggha rèng binè’ sè nangès, tapè Rasulullah nyo’on sopajâ rèng binè’ jârèya èpenneng. Sa'amponna bâkto kasossa’an, Rasulullah makabin Utsman sareng Ummu Kultsum, alè’na Ruqayyah.

## Kasèdhâ'ân

Ruqayyah wafat è bâkto Nabi Muhammad ghi’ oḍi’, teppa' è bulân Romadon è taon 2 H/Maret 624, è bâkto Perrang Badar sè teppa’na kalampa'an, Ruqayyah songkan, rakana Utsman bin Affan pagghun asareng è Madina ka'angguy ajâgâ bân ta’ noro’ perrang atas parèntana Nabi Muhammad, pas Ruqayyah sèdhâ, Utsman ngobhurraghi jinazat rajina è arè rabuna Zaid bin Haritsah ka Madina ngèbâ kabhâr kamennanganna orèng Islam è perrang Badar. È bâkto Nabi Muhammad narèma kabhâr sèdhâna pottrèna Ruqayyah, pas adhâbu: Alhamdulillah pottrè binè’ sè moljâ ampon èkoburraghi.
## Sombher